**A V T A L E mellom ………………… fellesråd på vegne av alle sokn i kommunen og TONO**

***§ 1 - Avtalens formål og område***

Denne avtale har til hensikt å regulere retten til fremføring av og betaling av vederlag for fremføring av musikkverk i Den norske kirke som TONO forvalter.

Avtalen omfatter all fremføring av musikk på konserter og andre arrangementer og virksomhet i regi av menighetsråd og kirkelig fellesråd i Den norske kirke, med mindre noe annet er uttrykkelig uttalt i avtalens § 5. Arrangementer som skjer i regi av andre virksomheter (stiftelser, foreninger, aksje-selskap mv) eller ved utleie til andre virksomheter er ikke omfattet.

For alle fremføringer som ikke er omfattet av denne avtale plikter menighetsrådet å søke TONO om tillatelse i hvert enkelt tilfelle. For slike fremføringer skal det betales i henhold til TONOs gjeldende tariffer.

Denne avtale er basert på rammeavtale mellom KA Kirkelig arbeidsgiver- og interesseorganisasjon og TONO, og er gjeldende for de kirkelige fellesråd som slutter seg til avtalen. Kirkelig fellesråd er avtalepart på vegne av alle sokn i vedkommende kommune.

***§ 2 - Rett til fremføring av musikk***

Menighetsrådene i NN kommune gis ved inngåelsen av denne avtale tillatelse til å fremføre de musikkverk som TONO forvalter.

***§ 3 - Vederlag***

1. Kirkelig fellesråd i NN kommune betaler som årlig vederlag til TONO 21 øre pr innbygger med en minstepris på 596,-. Innbyggertallet er det som fremgår av Statistisk Sentralbyrås statistikk pr 01.01 gjeldende år.

2. Det skal beregnes eget vederlag for alle Domkirkesokn samt Sokn som de siste tre foregående år i gjennomsnitt har til sammen mer enn 75 konserter og andre kulturarrangementer med fremføring av beskyttet musikkverk.

For disse soknene beregnes vederlaget på grunnlag av halvårlige rapporter som soknene sender til TONO innen 30. juni og 30. desember hvert år. Rapportene skal inneholde opplysninger om:

a. Antall konserter/arrangementer

b. Billettinntekter pr konsert

c. Repertoar (ref § 6)

På grunnlag av rapportene sender TONO faktura i henhold til TONOs normale vederlagstariffer med en rabatt på 25%.

Vederlaget dekker tillatelse til og betaling for all fremføring av musikkverk som TONO forvalter. Tilfellene som er nevnt i § 5 er dog ikke omfattet og må behandles gjennom særskilt(e) avtale(r).

Vederlaget reguleres hvert år fra og med 2022 med den årlige prosentvise økning i konsumprisindeksen (KPI). KPI pr 15. desember hvert år skal legges til grunn.

***§ 4 - Betalingsbetingelser***

1. Vederlaget i henhold til § 3 pkt 1 betales av …………………. fellesråd i én termin pr år. TONO sender faktura innen utgangen av februar hvert år med 30 dagers betalingsfrist. Senere utsendelse av faktura vil gi tilsvarende utsatt betalingsfrist.

2. Vederlaget i henhold til § 3 pkt 2 betales med forfall 1. februar og 1. august hvert år.

Ved for sen betaling påløper forsinkelsesrente etter de til enhver tid gjeldende bestemmelser, jfr. lov om renter m.v. av 17.12.1976 nr. 100.

***§ 5 - Unntak fra avtalen***

Denne avtale omfatter ikke:

a) Gudstjenester og musikkandakter. Ved musikkandakt forstås kirkekonsert med fri adgang og religiøs forkynnelse. Slike fremføringer er regulert i egen avtale mellom Staten v/Kulturdepartementet og TONO.

b) Musikkdramatiske verk (f. eks. opera, operette, musikal, skuespill, pantomime, ballett o.l.). Når slike verk fremføres i sin helhet må det gjøres avtale direkte med rettighetshaveren, eller med TONO hvis verket er overlatt TONO til forvaltning, også for fremføringsrettighetene.

c) Internett/online/mobil. TONOs samtykke må innhentes på forhånd i hvert enkelt tilfelle.

d) Lydfesting av musikk. NCBs samtykke må innhentes på forhånd i hvert enkelt tilfelle.

e) Komposisjon av bestilte musikkverk og leie for bruk av notemateriale.

***§ 6 - Rapport til TONO over fremføringer***

Domkirkesokn og andre Sokn som betaler vederlag i henhold til § 3 pkt 2 plikter å rapportere musikkprogram/repertoarlister til TONO (ref § 3 pkt 2 c.). Rapporteringsutvalg og rapporteringsform drøftes av TONO og KA årlig.

***§ 7 - Mislighold***

Dersom en av partene vesentlig misligholder avtalens forpliktelser, kan avtalen heves med umiddelbar virkning.

***§ 8 - Avtalens varighet, oppsigelse***

Denne avtale gjelder fra 1. januar til 31. desember 2022 og deretter for ett kalenderår av gangen. Avtalen kan av hver av partene sies opp med minst tre kalendermåneders varsel før utløpet av et kalenderår. Oppsigelse skal skje skriftlig. Denne avtale er undertegnet i to eksemplarer, ett til hver av partene.

|  |
| --- |
| Navn på fellesråd: |
| Org.nr: |
| Kontaktperson: |
| E-post: |
| Telefon: |
| Fakturaadresse: |
| Postnr/sted; |
| Dersom faktura er ønskelig på epost, sett inn e-post adr. her: |

---------------------------------------

(sted, dato)

………………… kirkelige fellesråd TONO

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_